د افغانستان د کډوالو او بې کوره شویو ناورین
شاوخوا درې میلیونه افغانان په نړۍ کې کډوال دي او څه باندې یو میلیون په هیواد کې دننه بې ځایه دي.
په نړیواله کچه، افغانستان یوازې تر جګړه ځپلي سوريې د کډوالو په شمیر کې شاته دی. اوسمهال په نړۍ کې څه باندې ۲۱ میلیونه خلک کډوال دي. د کډوالو په چارو کې د ملګرو ملتونو سازمان وايي ۲.۷ میلیون افغان کډوال په رسمیت پیژني چې تر ۹۰ سلنه ډیر یې په دوو هیوادونو، ایران او پاکستان، کې میشت دي. افغانستان پداسې حال کې د کډوالو نړیواله وړځ، د جون شلمه، نمانځي چې تمه کیږي سږکال به یو میلیون افغان کډوال له ایران او پاکستان نه بیرته هیواد ته ستانه شي. بل لور ته، د افغانستان دننه د بې کوره شویو وګړو شمیر په تیرو ۱۵ کلونو کې تر ټولو لوړې کچې ته ختلی. د بشري چارو سازمانونه وايي دا مهال څه باندې یو میلیون افغانان پخپل هیواد کې بې کوره شوي دي. جګړه، اقتصادي بې وزلي او طبیعي ناورینونه د خلکو د بې ځایه کیدلو ستر لاملونه بلل کیږي. که له یوې خوا په افغانستان کې جګړو زور اخیستی، بل لور ته د ملګرو ملتونو په مشرۍ نړیوالو سازمانونو په ۲۰۱۷ کال کې له میلیونونو بې وزلو افغانانو سره د اړینو بشري مرستو لپاره د ۵۵۰ میلیون ډالرو د مرستې غوښتنه کړې ده. د کال تر سم نیمايي پورې د دغو مرستو ایله ۲۰ سلنه لا نده برابره شوې. په لاندې انفوګرافیک کې د افغانستان د دغه بشري ناروین په تړاو نور معلومات ولولئ: